

**Harmonizacijski izvještaj**

Finalni dokument

**Adaptacija procedure procjene utjecaja na okoliš/životnu sredinu (PUO/PUŽS) u FBiH i RS i harmonizacija sa zahtjevima EU Direktive o PUO/PUŽS**





**Imprint**

**Implementira**

Deutsche Gesellschaft für

Internationale Zusammenarbeit (GIZ) GmbH

Registrirani uredi u

Bonn i Eschborn, Njemačka

‘Poticanje obnovljivih izvora energije u Bosni i Hercegovini‘   
GIZ ured Sarajevo  
Ferhadija 19/2  
T +387 33 204 895  
F +387 33 209 858  
www.giz.de  
  
**Datum**

Juli, 2019. godine

**Tekst**

ENOVA d.o.o.

Podgaj 14, 71000 Sarajevo

T: 033 279 100

F: 033 279 108

Email: [info@enova.ba](mailto:info@enova.ba)

GIZ je odgovoran za sadržaj ove publikacije.

U ime

Njemačkog ministarstva za ekonomsku saradnju i razvoj (BMZ)

**Sadržaj**

[1 Skraćenice / akronimi 4](#_Toc12390296)

[2 Uvod 5](#_Toc12390300)

[3 Kratki pregled zahtjeva Direktive 6](#_Toc12390301)

[4 Analiza usklađenosti zakonodavstva u FBiH sa EU Direktivom o PUO/PUŽS 7](#_Toc12390302)

[5 Analiza usklađenosti zakonodavstva u RS sa EU Direktivom o PUO/PUŽS 16](#_Toc12390303)

[6 Preporuke za harmonizaciju postojećeg zakonodavstva sa zahtjevima EU EIA Direktive 25](#_Toc12390304)

# Skraćenice / akronimi

# Screening

(as appropriate)

# Scoping

(as appropriate)

# EIA Report

Information and Consultation

Monitoring

(as appropriate)

Decision Making and Development Consent

Information on Development Consent

|  |  |
| --- | --- |
| Skraćenica | Puni naziv |
| BiH | Bosna i Hercegovina |
| Čl. | Član |
| EU | Evropska unija |
| FBiH | Federacija Bosne i Hercegovine |
| FMOiT | Federalno ministarstvo okoliša i turizma |
| GIZ | Njemačko društvo za međunarodnu saradnju (Deutsche gesellschaft fur Internationale Zusammenarbeit - GIZ) |
| MPUGiE RS | Ministarstvo prostornog uređenja, građevinarstva i ekologije Republike Srpske |
| OIE | Obnovljivi izvori energije |
| ProRE | Poticanje obnovljivih izvora energije u BiH (*Promotion of Renewable Energy in BiH*) |
| PUO | Procjena utjecaja na okoliš |
| PUŽS | Procjena utjecaja na životnu sredinu |
| RS | Republika Srpska |
| SPUO | Studija o procjeni utjecaja na okoliš |
| SPUŽS | Studija o procjeni utjecaja na životnu sredinu |

# Uvod

Zaštita okoliša/životne sredine u Bosni i Hercegovini (BiH), uključujući provedbu procedure procjene utjecaja na okoliš/životnu sredinu (PUO/PUŽS) je u nadležnosti dva entiteta, Federacije Bosne i Hercegovine (FBiH) i Republike Srpske (RS). GIZ pruža tehničku asistenciju Bosni i Hercegovini, kroz implementaciju projekta „Poticanje obnovljivih izvora energije u Bosni i Hercegovini (“GIZ ProRE”)”, a sa ciljem poboljšanja i jačanja okvirnih uslova za bolje korištenje obnovljivih izvora energije (OIE) u BiH. Proces odobravanja i investiranja u energetsku infrastrukturu, uključujući tehnologije za korištenje obnovljivih izvora energije, zahtijeva veliki broj dozvola i ostalih administrativnih akata koje izdaju nadležna tijela u FBIH i RS. Analiza je pokazala da je kvalitet trenutno pripremljenih studija utjecaja na okoliš/životnu sredinu (SPUO/SPUŽS) za projekte obnovljivih izvora energije komparativno loš i ne pruža dovoljno informacija da omogući sveobuhvatnu okolišnu/ekološku procjenu predloženih projekata.

Na zahtjev entitetskih ministarstava za okoliš/ekologiju, pokrenute su aktivnosti na „Prilagodbi procedure procjene utjecaja na okoliš/životnu sredinu u FBiH i RS i usklađivanje sa zahtjevima EU Direktive o procjeni utjecaja na okoliš/životnu sredinu“ kako bi unaprijedilo trenutno stanje.

Dokumenti pripremljeni u ranijim fazama sprovedbe pomenute aktivnosti su:

1. **Popis kriterija** za postupak PUO/PUŽSza OIE projekte u FBiH i RS, odnosno za četiri grupe OIE tehnologija: hidroelektrane, vjetroelektrane, sunčane elektrane i kogeneracijska postrojenja na biomasu i bioplin.
2. **Smjernice za izradu fizičke SPUO/SPUŽS** u FBiH i RS u skladu sa Direktivom.

**U ovom Harmonizacijskom izvještaju su sažeti nalazi i zaključci prethodnih analiza i date preporuke za usklađivanje postojećih zakona i propisa sa zahtjevima Direktive o procjeni utjecaja na okoliš/životnu sredinu (Direktiva o PUO/PUŽS)**, s ciljem da se u zakonodavstvo u FBiH i RS unesu predložene izmjene identificirane kao potrebne u okviru prethodnih aktivnosti „Prilagodba procedure procjene utjecaja na okoliš/životnu sredinu u FBiH i RS i usklađivanje sa zahtjevima EU Direktive o procjeni utjecaja na okoliš/životni sredinu“.

Proces PUO u FBiH je trenutno regulisan *Zakonom o zaštiti okoliša[[1]](#footnote-1)* i podzakonskim aktima istog. **Važno je napomenuti da je u aprilu 2108. usvojen *Prijedlog Zakona o zaštiti okolišu* čije su odredbe analizirane u ovom dokumentu.** Postupak PUŽS u RS je regulisan *Zakonom o zaštiti životne sredine*[[2]](#footnote-2)i podzakonskim aktima istog. **MPUGiE RS je u junu 2019. godine izradilo izmjene ovog Zakona koje treba da idu u dalju proceduru, te su u ovom dokumentu analizirane odredbe spomenutih izmjena**. Preporuke se odnose na konkretne odredbe važeće legislative koje je potrebno izmijeniti i dopuniti kako bi se postigla puna harmonizacija sa zahtjevima Direktive.

# Kratki pregled zahtjeva Direktive

Svrha Direktive o PUO/PUŽS je da omogući uzimanje u obzir okolišnih/ekoloških pitanja što je moguće ranije u procesu donošenja odluka za projekte koji mogu imati utjecaj na okoliš/životnu sredinu. Proces PUO/PUŽS zapravo definira moguće utjecaje na okoliš/životnu sredinu i pomaže da se oni izbjegnu ili ublaže. Direktiva propisuje zahtjeve za procjenom utjecaja za javne i privatne projekte koji mogu imati značajan utjecaj na okoliš/životnu sredinu. Prilog I sadrži listu projekata za koje je PUO/PUŽS obavezna. Prilog II sadrži listu projekata za koje vlasti država članica odlučuju da li je potrebno provesti proceduru PUO/PUŽS na osnovu provedene trijaže. Članice države EU mogu same definisati svoje pragove za projekte pod Prilogom II Direktive.

Član 3 Direktive je ključna odredba kojom se definira sadržaj procjene utjecaja, odnosno direktni i indirektni značajni utjecaji projekta na okolišne/ekološke faktore kao što su stanovništvo i ljudsko zdravlje, biodiverzitet sa posebnom pažnjom na vrste i staništa koji su zaštićeni prema direktivama koje se odnose na prirodu, tlo, zemljište, voda, zrak i klima, materijalna dobra, kulturno nasljeđe i pejzaž, kao i interakciju među njima. Svrha PUO/PUŽS je da informira donosioce odluka i javnost o okolišnim/ekološkim utjecajima koji se vežu uz implementaciju nekog projekta.

Procjena se sastoji tri faze: trijaža (eng. screening), određivanje obima (eng. scoping) i priprema Studije o procjeni utjecaja na okoliš/životnu sredinu (SPUO/SPUŽS).

**Trijaža** je faza u kojoj nadležno tijelo donosi odluku da li je potrebna PUO/PUŽS za projekte iz Priloga I Direktive ili projekte koji su pomenuti u članu 4(2) i izlistani u Prilogu II Direktive.

Nadležno tijelo može zahtijevati **određivanje obima** sa ciljem definisanja sadržaja i obima procjene i podataka koji se trebaju naći u SPUO/SPUŽS, kada se provodi potpuni PUO/PUŽS postupak. Ova faza se odnosi kako na projekte koji su pomenuti u članu 4(1) i izlistani u Prilogu I Direktive za koje je PUO/PUŽS obavezna, tako i za projekta koji se nalaze u Prilogu II Direktive, a za koje je prema kriterijima ili pragovima određeno da podliježu PUO/PUŽS. To je ujedno i prva prilika za javnost da sazna o predloženom projektu i iskaže svoje mišljenje. Ova faza se završava sa Projektnim zadatkom koji služi kao mapa puta za pripremu SPUO/SPUŽS, i u idealnom slučaju sadrži pitanja koja je potrebno razmotriti i utjecaje koji su utvrđeni u ovoj fazi.

**SPUO/SPUŽS** je tehnički alat koji dostavlja nosilac projekta i kojom se identificiraju, predviđaju i analiziraju utjecaji na fizički okoliš/životnu sredinu, kao i društveni, kulturološki i zdravstveni utjecaji. Rezultati procjene prema članu 5 sadrže: informacije vezano za projekat, bazni scenarij (nulto stanje), moguće značajne utjecaje projekta, predložene alternative, mjere sa ublažavanje negativnih značajnih utjecaja, ne-tehnički sažetak, kao i bilo koje druge informacije koje su specificirane u Prilogu IV Direktive.

Direktiva definira PUO/PUŽS kao proces koji je komplementaran gore pomenutim fazama i koji se sastoji od: i) pripreme SPUO/SPUŽS od strane nosioca projekta, ii) provođenja konsultacije, iii) analize podataka koju vrši nadležno tijelo prezentiranih u SPUO/SPUŽS i dodatnih informacija, tamo gdje su one tražene od nosioca projekta, kao i informacija koje su dobivene kroz proces konsultacija, iv) zaključka koji donosi nadležno tijelo o značajnim utjecajima projekta na okoliš, uzimajući u obzir rezultate analize, i v) integriranje zaključka nadležnog tijela u bilo koju odluku o izdavanju ili neizdavanju saglasnosti/dozvole za gradnju. Član 5 Direktive propisuje šta treba biti uključeno u SPUO/SPUŽS i kako da se osigura da je studija kvalitetna i potpuna.

U FBiH i RS su kroz zakonodavstvo usvojene nove procedure PUO/PUŽS u skladu sa Direktivom, kako je opisano u narednim poglavljima.

# Analiza usklađenosti zakonodavstva u FBiH sa EU Direktivom o PUO/PUŽS

U tabeli u nastavku su prikazani ključni zahtjevi Direktive o PUO/PUŽS (kolona 1), kao i objašnjeni zahtjevi Prijedloga Zakona o zaštiti okoliši u FBiH (kolona 2)[[3]](#footnote-3). U koloni 3 je naveden komentar Konsultanta o nivou usklađenosti između Direktive i zakonodavstva u FBiH.

Preporuke za specifične izmjene zakonodavstva su date u Poglavlju 5 (Preporuke za harmonizaciju).

|  | Sažetak zahtjeva Direktive o PUO/PUŽS | Zahtjevi *Prijedloga Zakona o zaštiti okoliša u FBiH* | Komentar |
| --- | --- | --- | --- |
|  | **DEFINICIJE**  U članu 1 Direktive su date definicije za ključne pojmove:   * **javnost** znači jedna ili nekoliko fizičkih ili pravnih osoba te, u skladu s nacionalnim zakonodavstvom ili praksom, njihove udruge, organizacije ili skupine * **zainteresirana javnost** znači javnost na koju utječu ili na koju će vjerojatno utjecati ili ima interes u postupcima donošenja odluka. Za potrebe ove definicije, za nevladine organizacije koje promoviraju zaštitu okoliša i koje ispunjavaju bilo koje zahtjeve u skladu s nacionalnim pravom smatra se da imaju interes * **nadležno tijelo ili više njih** znači ono tijelo ili ona tijela koje države članice odrede odgovornima za dužnosti koje proizlaze iz Direktive * **nositelj projekta** znači podnositelj zahtjeva za odobrenje privatnog projekta ili javna vlast koja pokreće projekt * **projekt** znači: * izvođenje građevinskih radova ili ostalih instalacija ili sustava * ostali zahvati u prirodnom okruženju i krajobrazu, uključujući i one koji uključuju vađenje mineralnih resursa * **odobrenje za provedbu projekta** znači odluka nadležnog tijela ili više njih koja nositelju projekta daje pravo da nastavi s projektom | Čl. 4 (Pojmovi i definicije):   * **javnost** - jedno ili više fizičkih ili pravnih lica, njihova udruženja, organizacije ili grupe * **zainteresovana strana** - javnost na koju utječe ili bi moglo uticati odlučivanje o okolišu ili ima interes o odlučivanju o okolišu; udruženja građana koja djeluju na području zaštite okoliša i ispunjavaju sve uslove u skladu sa ovim Zakonom, smatrat će se zainteresovanom * **investitor** – nosilac zahvata odnosno projekta u okolišu   Nije data definicija „nadležnog tijela“, „projekta“, „odobrenja za provedbu projekta“. | Tekst Prijedloga nije u cijelosti usaglašen sa odredbama Direktive. Nedostaju definicije „nadležnog tijela“, „projekta“, „odobrenja za provedbu projekta“. Također, Direktiva koristi pojam „nositelj projekta“ umjesto „investitor“ i daje širu definiciju ovog pojma.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **PROJEKTI KOJI PODLIJEŽU PROCJENI I KRITERIJI**  Projekti za koje je procjena obavezna navedeni su u Prilogu I Direktive, dok su projekti za koje države članice utvrđuju je li potrebna procjena navedeni u Prilogu II.  Kriteriji za utvrđivanje da li za projekte navedene u Prilogu II Direktive treba provesti procjenu utjecaja su dati u Prilogu III. | Kategorizacija projekata i kriteriji će biti propisani podzakonskim aktom koji će donijeti Vlada FBiH nakon usvajanja Zakona o zaštiti okoliša. | Kriteriji za donošenje odluke o OIE projektima koji podliježu postupku PUO/PUŽS su definisani u dokumentu 'Popis kriterija' koji je izrađen u okviru aktivnosti „Prilagodba procedure procjene utjecaja na okoliš/životnu sredinu u FBIH i RS i usklađivanje sa zahtjevima EU Direktive o procjeni utjecaja na okoliš/životni sredinu“.  Prilikom donošenja podzakonskog akta u budućnosti, potrebno je uzeti u obzir kriterije definisane u spomenutom dokumentu.  Nadalje, potrebno je u podzakonski akt direktno unijeti odredbe Priloga III Direktive, koji uključuju između ostalog: opis karakteristika projekta – veličine ukupnog projekta, načina korištenja prirodnih resursa, proizvodnje otpada, emisija i utjecaja na zdravlje; opis lokacije – osjetljivosti geografskog područja, dostupnosti i kvaliteta prirodnih resursa na području; te opis karakteristika utjecaja na okoliš/životnu sredinu – veličina, priroda i intenzitet utjecaja, kumulativni utjecaj skupa sa drugim projektima, mogućnost smanjenja utjecaja i dr).  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **ZAHTJEVI U VEZI SA TRIJAŽOM (SCREENING) I ODREĐIVANJEM OBIMA I SADRŽAJA PROCJENE (SCOPING)**  Preambula Direktive predviđa da bi postupak trijaže trebao osigurati da se procjena utjecaja provodi samo za projekte koji bi mogli imati značajne utjecaje na okoliš/životnu sredinu. Kako bi nadležnom tijelo moglo utvrditi da li će se projekte navedene u Prilogu II sprovesti procjena (postupak trijaže), potrebno je specificirati informacije koje nositelj projekta treba dostaviti, s naglaskom na ključne aspekte koji omogućuju nadležnom tijelu da donese odluku.  Odluka treba biti dostupna javnosti.  U preambuli Direktive se navodi da nadležno tijelo treba, na zahtjev nositelja projekta, izdati mišljenje o obimu i razini pojedinosti o informacijama o okolišu/životnoj sredini koji će se dostaviti u formi SPUO/SPUŽS („određivanje obima procjene“). | Čl. 67 (Faze procjene utjecaja na okoliš):  Procjena utjecaja provodi se u dvije faze:  a) postupak prethodne procjene utjecaja, u kojem se odlučuje o:   * potrebi provođenja procjene utjecaja, * obimu procjene utjecaja, ako je provođenje procjene utjecaja obavezno, i   b) izrada studije o procjeni utjecaja na okoliš.  Čl. 68 (Projekti za koje je obavezna procjena utjecaja na okoliš):  (1) Vlada Federacije BiH donosi propis kojim se određuju:  a) projekti za koje se obavezno provodi procjena utjecaja i  b) projekti za koje o obavezi provođenja procjene utjecaja odlučuje nadležno ministarstvo na osnovu kriterija u pojedinim slučajevima o obavezi provođenja procjene utjecaja i o obimu procjene utjecaja.  Čl. 71 (Rješenje o prethodnoj procjeni utjecaja na okoliš):  (1) O zahtjevu za prethodnu procjenu utjecaja, Federalno ministarstvo odlučuje rješenjem.  (2) Rješenjem se utvrđuje da na osnovu prethodne procjene utjecaja na okoliš nije potrebno dalje provođenje procjene utjecaja, ili se utvrđuje da je obavezno provođenje procjene utjecaja na okoliš, te se određuje obaveza izrade studije o procjeni utjecaja na okoliš (u daljem tekstu: Studija), obim i sadržaj Studije.  Član 71 ((Rješenje o prethodnoj procjeni utjecaja na okoliš):  (2) Rješenjem se utvrđuje da na osnovu prethodne procjene utjecaja na okoliš nije potrebno dalje provođenje procjene utjecaja, ili se utvrđuje da je obavezno provođenje procjene utjecaja na okoliš, te se određuje obaveza izrade studije o procjeni utjecaja na okoliš (u daljem tekstu: Studija), obim i sadržaj Studije.  Čl. 72 (Provođenje procjene utjecaja na okoliš):  (1) Obim Studije određuje se prema specifičnim karakteristikama pojedinog projekta i kriterijima određenim u posebnom propisu iz člana 68. stav (1) ovog Zakona. | Prijedlogom Zakona je predviđen postupak trijaže koji je propisan Direktivom.  U pripremljenim Smjernicama za izradu fizičke SPUO/SPUŽS (dio Proceduralni koraci), predviđeno je podnošenje **zahtjeva za prethodnu procjenu kao i o sadržaju i obimu SPUO/SPUŽS** za sve projekte, bez obzira da li spadaju pod kategoriju projekata (i) za koje je obavezna procjena ili (ii) za koje se provodi prethodna procjena.  Primijećeni nedostaci u vezi sa konsultovanjem nadležnih tijela i sudjelovanja javnosti navedeni su pod tačkom 10 ove tabele.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **INFORMACIJE KOJE NOSITELJ PROJEKTA TREBA DOSTAVITI ZA PROJEKTE NAVEDENE U PRILOGU II**  Popis informacija je dat u Prilogu II A Direktive:   1. Opis projekta, uključujući posebno: 2. opis fizičkih značajki cjelokupnog projekta i po potrebi radova uklanjanja; 3. opis lokacije projekta, posebno u pogledu osjetljivosti okoliša zemljopisnih područja na koje bi projekt mogao imati utjecaj. 4. Opis aspekata u vezi okoliša za koje je izgledno da bi projekt na njih mogao imati značajan utjecati. 5. Opis svih mogućih značajnih utjecaja, u mjeri u kojoj su informacije o takvim utjecajima dostupne, projekta na okoliš, a koji su posljedica: 6. očekivanih ostataka i emisija te proizvodnje otpada, kada je to relevantno; 7. iskorištavanja prirodnih dobara, posebno tla, zemljišta, vode i biološke raznolikosti. | Čl. 69 (Pokretanje postupka za prethodnu procjenu utjecaja na okoliš):  (1) Postupak za prethodnu procjenu utjecaja na okoliš pokreće se zahtjevom koji podnosilac zahtjeva podnosi nadležnom ministarstvu (u daljem tekstu: zahtjev za prethodnu procjenu utjecaja).  (2) Zahtjev za prethodnu procjenu utjecaja sadrži:  a) opis projekta, uključujući podatke o njegovoj namjeni i veličini,  b) izvod iz prostorno-planskog akta;  c) podaci o vrsti i količini materijala koji će biti korišteni, te vrsti i količini emisija,  d) opis mogućih utjecaja projekta na okoliš u toku njegove izgradnje, u toku njegovog rada ili eksploatacije i u fazi prestanka rada,  e) opis osnovnih i pomoćnih sirovina i ostalih izvora energije,  f) opis okoliša na području pod utjecajem projekta,  g) kratak pregled alternativnih rješenja sa obzirom na utjecaje na okoliš,  h) informacije o mogućim teškoćama na koje je naišao podnosilac zahtjeva pri prikupljanju podataka, i  i) netehnički rezime informacija iz stava (2) ovog člana.  (3) Opisi iz stava (2) ovog člana daju se stručnim tehničkim jezikom, sa tekstualnim, numeričkim i grafičkim podacima, a netehnički rezime netehničkim jezikom, na način koji je pogodan za informisanje nadležnih organa, organizacija i zainteresovane javnosti.  (4) Izradu prethodne procjene utjecaja na okoliš, podnosilac zahtjeva povjerava pravnom licu iz stava (2) člana 73. ovog Zakona.  (5) Federalno ministarstvo može zahtijevati od podnosioca zahtjeva dodatne informacije o projektu koje su mu potrebne za donošenje odluke o obavezi izrade i obima studije o procjeni utjecaja na okoliš. | Među informacijama koje se dostavljaju u zahtjevu za prethodnu procjenu utjecaja (čl. 69, stav 2) nije naveden prijedlog mjera za ublažavanja identificiranih mogućih utjecaja.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **SADRŽAJ SPUO/SPUŽS**  U Prilogu IV Direktive je data detaljna lista sadržaja SPUO/SPUŽS. | Čl. 74 (Sadržaj Studije):  (1) Federalni ministar donosi propis kojim se utvrđuje sadržaj Studije.  (2) Pored sadržaja utvrđenih u propisu iz stava (1) ovog člana Studija sadrži i poseban dio, u kojem se daje kratak pregled dostavljenih mišljenja zainteresovanih strana u postupku prethodne procjene utjecaja na okoliš i obrazloženje za primljena mišljenja koja su uzeta u obzir prilikom izrade Studije.  (3) Ukoliko se radi o projektu za koji je potrebno pribavljanje okolinske dozvole u skladu sa ovim Zakonom i podzakonskim aktima, Studija sadrži i Plan upravljanja otpadom koji se izrađuje u skladu sa Zakonom o upravljanju otpadom.  (4) Studija sadrži posebni dio koji se odnosi na mogući utjecaj projekta na okoliš drugog entiteta ili Brčko Distrikta ili prekogranični utjecaj u skladu sa ovim zakonom. | Detaljan sadržaj SPUO/SPUŽS u skladu sa Direktivom je definisan u dokumentu 'Smjernice za izradu fizičke SPUO/SPUŽS u FBiH i RS u skladu sa Direktivom' koji je izrađen u okviru aktivnosti „Prilagodba procedure procjene utjecaja na okoliš/životnu sredinu u FBIH i RS i usklađivanje sa zahtjevima EU Direktive o procjeni utjecaja na okoliš/životni sredinu“.  Prilikom donošenja podzakonskog akta kojim se utvrđuje sadržaj studije u budućnosti, potrebno je uzeti u obzir sadržaj definisan u spomenutom dokumentu.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **PREDMET PROCJENE UTJECAJA**  Čl 3. Direktive propisuje da se u u procjeni utjecaja utvrđuje se, opisuje i procjenjuje na odgovarajući način, u svjetlu svakog pojedinog slučaja, direktni i indirektni značajan utjecaj projekta na sljedeće faktore:   1. stanovništvo i zdravlje ljudi; 2. biološku raznolikost, s posebnom pozornošću usmjerenom na vrste i staništa zaštićene Direktivom 92/43/EEZ i Direktivom 2009/147/EZ; 3. zemlju, tlo, vodu, zrak i klimu; 4. materijalna dobra, kulturnu baštinu i krajobraz; 5. interakciju između faktora iz tačaka (a) do (d).   2. Utjecaj projekta iz stav 1. na u njemu određene faktore obuhvaća očekivani utjecaj koji proizlazi iz podložnosti projekta riziku od velikih nesreća ili katastrofa relevantnih za projekt o kojem je riječ.” | Čl. 64 (Procjena utjecaja na okoliš):  (1) Procjena utjecaja na okoliš (u daljem tekstu: procjena utjecaja) obuhvata identifikaciju, opis, procjenu, direktan i indirektan utjecaj projekata na:   1. ljude, biljni i životinjski svijet i svijet gljiva; 2. tlo, vodu, zrak, klimu i pejzaž; 3. materijalna dobra i kulturno naslijeđe i 4. međudjelovanje faktora navedenih u tč. a) do c) ovog stava. | Tekst Prijedloga nije u cijelosti usaglašen sa odredbama Direktive (npr. obraćanje posebne pažnje na vrste i staništa zaštićene *Direktivom 92/43/EEZ o očuvanju prirodnih staništa i divlje faune i flore, kao i Direktivom 2009/147/EZ o očuvanju divljih ptica*).  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **EKSPERTIZA I KONTROLA KVALITETA**  U čl. 5(3) Direktive se propisuje da:   * nositelj projekta mora osigurati da SPUO/SPUŽS bude pripremljeno od strane kompetentnih stručnjaka * nadležno tijelo mora osigurati posjedovanje ili pristup ekspertizi potrebnoj za ocjenu SPUO/SPUŽS * po potrebi, nadležno tijelo može zatražiti od nositelja projekta dodatne informacije, koje su relevantne za donošenje obrazloženog zaključka o značajnim utjecajima projekta na okoliš/životnu sredinu. | Čl. 73 (Nosioci izrade Studije):  (1) Nakon dobijanja rješenja o procjeni utjecaja na okoliš, podnosilac zahtjeva je obavezan da ugovori izradu Studije kod ovlaštenog nosioca izrade Studije.  (2) Federalni ministar posebnim propisom utvrđuje uslove za:  a) davanje ovlaštenja nosiocima izrade Studije,  b) način i kriterije koje moraju ispunjavati nosioci izrade Studije,  c) visinu naknade za troškove izdavanja ovlaštenja nosiocima izrade Studija.  Čl.78 (Stručna komisija):  (1) Ocjenu Studije vrši stručna komisija za ocjenu Studije (daljem u tekstu: stručna komisija) koju imenuje Federalni ministar. | Usklađeno sa zahtjevima Direktive. U svrhu dodatnog osiguranja kvaliteta rada ovlaštenih nosioca izrade SPUO, u Poglavlju 5 je predložena odredba o suspendovanju ili oduzimanju licence nosiocima izrade koji prethodno dobiju upozorenje od Ministarstva o nekvalitetno izrađenoj studiji. |
|  | **ROKOVI ZA DONOŠENJE ODLUKA**  Čl. 4 Direktive zahtijeva da nadležno tijelo odluku donese što je prije moguće i unutar razdoblja koje nije duže od 90 dana računajući od dana kada je nositelj projekta podnio sve tražene informacije.  Ovaj rok se može produžiti u iznimnim slučajevima (ovisno npr. o vrsti, složenosti, lokaciji i veličini projekta), u kom slučaju nadležno tijelo pismeno obavještava nositelja projekta o razlozima zbog kojih je to produženje opravdano i o datumu kada se očekuje njegovo donošenje odluke. | Čl. 72 (Provođenje procjene utjecaja na okoliš):  (2) Prilikom donošenja rješenja o procjeni utjecaja na okoliš, Federalno ministarstvo je dužno da razmotri i uzme u obzir blagovremeno primljena mišljenja iz člana 70. ovog Zakona.  (3) Rješenje iz stava (2) ovog člana donosi se u roku od 60 dana od dana prijema zahtjeva.  Čl. 79 (Odobravanje Studije):  (1) Federalno ministarstvo rješenjem odobrava Studiju u roku od 60 dana od završetka postupka ocjene Studije.  Čl. 89 (Izdavanje okolinske dozvole):  (1) Nadležno ministarstvo za izdavanje okolinske dozvole donosi rješenje o izdavanju okolinske dozvole u roku od 90 dana od dana prijema urednog zahtjeva za izdavanje okolinske dozvole. | Usklađeno sa zahtjevima Direktive. |
|  | **ODOBRENJE ZA PROJEKT I OBRAZLOŽENI ZAKLJUČAK**  Čl. 8a Direktive propisuje da odluka o davanju odobrenja za provedbu projekta[[4]](#footnote-4) sadrži i obrazloženi zaključak[[5]](#footnote-5). | Čl. 79 (Odobravanje Studije):  (1) Federalno ministarstvo rješenjem odobrava Studiju u roku od 60 dana od završetka postupka ocjene Studije.  (2) Studija neće biti odobrena ukoliko:  a) se utvrdi da bi projekt mogao izazvati znatno zagađivanje okoliša ili u znatnoj mjeri ugroziti okoliš,  b) projekt nije u skladu sa Federalnom strategijom zaštite okoliša i Akcionim planom zaštite okoliša i  c) projekt nije u skladu sa međunarodnim obavezama države po pitanju zaštite okoliša.  (3) Rješenje o odobravanju ili odbijanju Studije dostavlja se podnosiocu zahtjeva i zainteresovanim stranama iz člana 75. stav (2) ovog Zakona. | Prema tumačenjima Direktive od strane Evropske komisije, pojam *Obrazloženi zaključak* se odnosi na Rješenje kojim se ocjenjuje da li je **projekt** s obzirom na zaštitu okoliša/životne sredine prihvatljiv.  Prema Prijedlogu Zakona, izdaje se rješenje kojim se **odobrava studija**. Dakle, moglo bi se tumačiti da se izdaje odobrenje za projekt, a što nije ispravno. Naime, odobrenje za projekt prema propisima FBiH je građevinska dozvola ili neko drugo odobrenje za projekt prema posebnim propisima (eksploatacija mineralnih sirovina, ...).  Nadalje, ako se **odobrava studija,** onda bi to trebalo značiti da je studija zadovoljavajućeg kvaliteta, cjelovita s obzirom na propisan sadržaj i stručno osnovana. Ako nije, ona se treba **odbaciti,** što ne znači da projekt nije prihvatljiv za životnu sredinu.  U čl. 79 Prijedloga Zakona se propisuje da se studija odbija, a trebalo bi da se odbacuje ako nije kvalitetna, cjelovita i izrađena u skladu s odredbama zakona, a niti je nosilac projekta postupio prema zahtjevu stručne komisije.  Evropska komisija traži da se u Odobrenje za projekt (dakle, npr. građevinsku dozvolu) ugradi **Obrazloženi zaključak** proizašao iz postupka PUO.  To se odnosi prije svega na mjere ublažavanja (zaštite) i monitoring.  Iz ovog razloga se predlaže da se na osnovu provedenog postupka PUO izdaje rješenje koje se odnosi na ocjenu kako projekt utječe na okoliš, a ne studija.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **KONSULTACIJE S NADLEŽNIM TIJELIMA**  Čl. 6 Direktive zahtijeva da se nadležnim tijelima koja bi zbog svojih specifičnih odgovornosti s obzirom na okoliš/životnu sredinu ili zbog svoje lokalne i regionalne nadležnosti mogla biti zainteresirana za projekt omogući davanje mišljenja o informacijama koje je dostavio nositelj projekta i o zahtjevu za izdavanje odobrenja za provedbu projekta.  **SUDJELOVANJE JAVNOSTI**  Čl. 6(2), 6(3), 6(4)Direktive propisuju da su države članice dužne osigurati učinkovito sudjelovanje zainteresovane javnosti u postupku donošenja odluka o okolišu/životnoj sredini i da se informacije moraju objaviti u razumnim rokovima [*lista informacija koja se trebaju objaviti je data u Direktivi*].  Zainteresovanoj javnosti treba obezbijediti rane i učinkovite prilike za sudjelovanje u postupcima.  Rok za konsultovanje javnosti je najmanje 30 dana. | Čl. 70 (Obavezni uvid za prethodnu procjenu utjecaja na okoliš):  (1) U postupku razmatranja i odlučivanja o zahtjevu za prethodnu procjenu utjecaja, Federalno ministarstvo je obavezno da dostavi kopiju zahtjeva i osigura besplatan uvid u priložena dokumenta radi pribavljanja mišljenja sljedećim subjektima:  a) nadležnom organu uprave u kantonu i jedinici lokalne samouprave na čijem se području projekat izvodi,  b) organima uprave i organizacijama nadležnim za zaštitu komponenti okoliša, koji izvođenjem projekta mogu biti izloženi njegovom znatnom utjecaju, i to:  1) nadležnim za zaštitu kulturno-historijskog i prirodnog nasljeđa,  2) nadležnim za zaštitu zdravlja,  3) drugim zainteresovanim stranama i  c) organu nadležnom za zaštitu okoliša drugog entiteta i Brčko Distrikta, ako je riječ o projektu sa znatnim utjecajem na okoliš drugog entiteta ili Brčko Distrikta, ili druge države, u skladu sa ovim Zakonom.  d) zainteresovanoj javnosti.  (2) Subjekti iz stava (1) ovog člana daju mišljenje Federalnom ministarstvu u vezi sa zahtjevom i priloženoj dokumentaciji, u roku od 30 dana od dana prijema kopije zahtjeva u pisanoj formi.  (3) Federalno ministarstvo će prilikom donošenja odluke uzeti u obzir dostavljena mišljenja subjekata iz stava (1) ovog člana.  Čl. 71 (Rješenje o prethodnoj procjeni utjecaja na okoliš):  (1) O zahtjevu za prethodnu procjenu utjecaja, Federalno ministarstvo odlučuje rješenjem.  Čl. 75 (Način dostavljanja Studije i obavještavanje javnosti):  (2) Federalno ministarstvo je obavezno da u roku od 15 dana od dana prijema Studije, dostavi elektronsku kopiju Studije zainteresiranim organima i zainteresiranoj javnosti i objavi Studiju na internet stranici.  Čl. 76 (Javna rasprava)  (1) U postupku ocjene Studije Federalno ministarstvo obavještava i poziva javnost na javnu raspravu o Studiji na način propisan članom 40. ovog Zakona.  (2) Poziv za javnu raspravu se dostavlja najmanje 15 dana prije dana održavanja javne rasprave.  (3) Sugestije i primjedbe javnosti dostavljaju se Federalnom ministarstvu u pisanoj formi u roku od 15 dana od dana održavanja javne rasprave.  Čl. 79 (Odobravanje studije):  (3) Rješenje o odobravanju ili odbijanju Studije dostavlja se podnosiocu zahtjeva i zainteresovanim stranama iz člana 75. stav (2) ovog Zakona.  (4) Dostavljanje rješenja iz stava (3) ovog člana vrši se u skladu sa odredbama Zakona o upravnom postupku i objavljuje na internet stranici Federalnog ministarstva.  (5) U slučaju prekograničnog utjecaja Federalno ministarstvo će proslijediti rješenje drugom entitetu/državi na koju projekt može imati utjecaj.  Čl. 88 (Učešće javnosti)  (1) Nadležno ministarstvo obavještava javnost, zainteresovane strane i jedinicu lokalne samouprave o podnesenom zahtjevu za izdavanje okolinske dozvole objavom u najmanje jednim od dnevnih novina na području Federacije BiH, o trošku podnosioca zahtjeva te na internet stranici ministarstva.  (2) Jedinica lokalne samouprave obavještava mjesne zajednice u svom sastavu, udruženja građana, javnost i zainteresovane strane o podnesenom zahtjevu iz stava (1) ovog člana.  (3) Nadležno ministarstvo i jedinica lokalne samouprave će osigurati zainteresovanim stranama besplatan uvid u zahtjev za okolinsku dozvolu i priloženu dokumentaciju.  (4) Zainteresovane strane mogu, u roku od 30 dana od dana objavljivanja obavještenja iz stava (1) ovog člana, dostaviti nadležnom ministarstvu mišljenje o zahtjevu i priloženoj dokumentaciji u pisanoj formi.  (5) Nacrt rješenja o izdavanju okolinske dozvole, objavljuje se na internet stranici nadležnog ministarstva.  (6) Rok za dostavu sugestija i mišljenja javnosti na nacrt rješenja je 8 dana od dana objave. | Prijedlogom Zakona je predviđen postupak konsultacije s nadležnim tijelima kako je propisano Direktivom.  Međutim, primijećeno je nekoliko nedostataka u predloženom tekstu:   * među organima uprave i organizacijama nadležnim za zaštitu komponenti okoliša, koji izvođenjem projekta mogu biti izloženi njegovom znatnom utjecaju (čl. 70 (1b)) nisu navedeni organi nadležni za poljoprivredu, šumarstvo i vodoprivredu. * u postupku razmatranja i odlučivanja o zahtjevu za prethodnu procjenu utjecaja (čl. 70(2)), nije navedena obaveza Federalnog ministarstva da na svojoj Internet stranici objavi relevantne informacije i obavještava javnost o podnesenom zahtjevu, mjestu na kojem se može izvršiti uvid u dokumentaciju, informacijama o okolišu koje su relevantne za predložene aktivnosti i o roku za podnošenje primjedbi, prijedloga, mišljenja i pitanja. * Nije propisana obaveza dostavljanja rješenja donesenog po zahtjevu za prethodnu procjenu utjecaja (čl. 71(1)) određenim subjektima.   Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |

# Analiza usklađenosti zakonodavstva u RS sa EU Direktivom o PUO/PUŽS

U tabeli u nastavku su prikazani ključni zahtjevi Direktive o PUO/PUŽS (kolona 1), kao i objašnjeni zahtjevi prijedloga izmjena i dopuna Zakona o zaštiti životne sredine RS[[6]](#footnote-6) (kolona 2). U posljednjoj koloni je naveden komentar Konsultanta o nivou usklađenosti između Direktive i zakonodavstva u RS.

Preporuke za specifične izmjene zakonodavstva su date u Poglavlju 5 (Preporuke za harmonizaciju).

|  | Sažetak zahtjeva Direktive o PUO/PUŽS | Zahtjevi prijedlogaizmjena *Zakona o zaštiti životne sredine u RS* | Komentar |
| --- | --- | --- | --- |
|  | **DEFINICIJE**  U članu 1 Direktive su date definicije za ključne pojmove:   * **javnost** znači jedna ili nekoliko fizičkih ili pravnih osoba te, u skladu s nacionalnim zakonodavstvom ili praksom, njihove udruge, organizacije ili skupine. * **zainteresirana javnost** znači javnost na koju utječu ili na koju će vjerojatno utjecati ili ima interes u postupcima donošenja odluka. Za potrebe ove definicije, za nevladine organizacije koje promoviraju zaštitu okoliša i koje ispunjavaju bilo koje zahtjeve u skladu s nacionalnim pravom smatra se da imaju interes. * **nadležno tijelo ili više njih** znači ono tijelo ili ona tijela koje države članice odrede odgovornima za dužnosti koje proizlaze iz ove Direktive. * **nositelj projekta** znači podnositelj zahtjeva za odobrenje privatnog projekta ili javna vlast koja pokreće projekt. * **projekt** znači: * izvođenje građevinskih radova ili ostalih instalacija ili sustava, * ostali zahvati u prirodnom okruženju i krajobrazu, uključujući i one koji uključuju vađenje mineralnih resursa. * **odobrenje za provedbu projekta** znači odluka nadležnog tijela ili više njih koja nositelju projekta daje pravo da nastavi s projektom. | Čl. 14:   * **javnost** je jedno ili više fizičkih ili pravnih lica i njihova udruženja, organizacije ili grupe, kojima je ovo svojstvo priznato posebnim propisima, * **zainteresovana javnost** je javnost na koju utiče ili bi moglo uticati donošenje odluka o izdavanju ili reviziji i obnavlјanju dozvola ili uslova iz dozvola ili koja ima interes u donošenju takvih odluka, u smislu ove definicije će se smatrati da interes imaju udruženja i fondacije koja promovišu zaštitu životne sredine, * **nadležni organ** je organ odgovoran za sprovođenje ovog zakona, * **nosilac projekta** je podnosilac zahtjeva za odobravanje privatnog projekta ili javni organ koji podnosi zahtjev: za prethodnu procjenu utjecaja na životnu sredinu ili odobravanje studije utjecaja na životnu sredinu, * **projekat** znači izvođenje građevinskih radova ili drugih instalacija ili planova, druge intervencije na prirodnom okruženju ili pejzažu, uklјučujući one u vezi sa eksploatacijom mineralnih resursa * **Odobravanje studije utjecaja na životnu sredinu** znači odluku nadležnog organa donesenu u formi rješenja kojom se ocjenjuje kvalitet studije utjecaja na životnu sredinu i utjecaj projekta na životnu sredinu. | Usklađeno sa zahtjevima Direktive. |
|  | **PROJEKTI KOJI PODLIJEŽU PROCJENI I KRITERIJI**  Projekti za koje je procjena obavezna navedeni su u Prilogu I Direktive, dok su projekti za koje države članice utvrđuju je li potrebna procjena navedeni u Prilogu II.  Kriteriji za utvrđivanje da li za projekte navedene u Prilogu II Direktive treba provesti procjenu utjecaja su dati u Prilogu III. | Čl. 63.  (1) Ministar donosi propis kojim se određuju:  a) projekti za koje se obavezno sprovodi procjena utjecaja i  b) projekti za koje o obavezi sprovođenja procjene utjecaja odlučuje Ministarstvo na osnovu kriterijuma u pojedinim slučajevima o obavezi sprovođenja procjene utjecaja i o obimu procjene utjecaja. | Kriteriji za donošenje odluke o OIE projektima koji podliježu postupku PUO/PUŽS su definisani u dokumentu 'Popis kriterija' koji je izrađen u okviru aktivnosti „Prilagodba procedure procjene utjecaja na okoliš/životnu sredinu u FBIH i RS i usklađivanje sa zahtjevima EU Direktive o procjeni utjecaja na okoliš/životni sredinu“.  Prilikom izmjena podzakonskog akta u budućnosti, potrebno je uzeti u obzir kriterije definisane u spomenutom dokumentu.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **ZAHTJEVI U VEZI SA TRIJAŽOM (SCREENING) I ODREĐIVANJEM OBIMA PROCJENE (SCOPING)**  Preambula Direktive predviđa da bi postupak trijaže trebao osigurati da se procjena utjecaja provodi samo za projekte koji bi mogli imati značajne utjecaje na okoliš/životnu sredinu. Kako bi nadležnom tijelo moglo utvrditi da li će se projekte navedene u Prilogu II sprovesti procjena (postupak trijaže), potrebno je specificirati informacije koje nositelj projekta treba dostaviti, s naglaskom na ključne aspekte koji omogućuju nadležnom tijelu da donese odluku.  Odluka treba biti dostupna javnosti.  U preambuli Direktive se navodi da nadležno tijelo treba, na zahtjev nositelja projekta, izdati mišljenje o obimu i razini pojedinosti o informacijama o okolišu/životnoj sredini koji će se dostaviti u formi SPUO/SPUŽS („određivanje obima procjene“). | Čl. 61.  (4) Procjena utjecaja na životnu sredinu sprovodi se u dvije faze:   * + 1. u postupku prethodne procjene utjecaja, u kojem se odlučuje o:     2. obavezi sprovođenja procjene utjecaja,     3. obimu procjene utjecaja, ako je sprovođenje procjene utjecaja obavezno i     4. u postupku procjene utjecaja na životnu sredinu.   Čl. 62.  (1) Rješenje o utvrđivanju obaveze sprovođenja procjene utjecaja i obimu procjene utjecaja i rješenje o odobravanju studije za pojedine projekte po postupku određenom ovim zakonom donosi ministar.  Čl. 63.  (1) Ministar donosi propis kojim se određuju:   1. projekti za koje se obavezno sprovodi procjena utjecaja i 2. projekti za koje o obavezi sprovođenja procjene utjecaja odlučuje Ministarstvo na osnovu kriterijuma u pojedinim slučajevima o obavezi sprovođenja procjene utjecaja i o obimu procjene utjecaja.   Čl. 66.  (1) O zahtjevu za prethodnu procjenu utjecaja, Ministarstvo odlučuje rješenjem, kojim utvrđuje obavezu podnosioca zahtjeva da sprovede procjenu utjecaja projekta i pribavi studiju o procjeni utjecaja na životnu sredinu (u dalјem tekstu: studija utjecaja) i određuje obim i sadržaj studije, ili utvrđuje da sprovođenje procjene utjecaja i pribavlјanje studije nije obavezno.  (2) Obim i sadržaj studije utjecaja određuje se prema specifičnim karakteristikama pojedinog projekta u skladu sa propisom iz člana 68. stav 1. ovog zakona i kriterijumima određenim u posebnom propisu iz člana 63. stav 1. ovog zakona, uzimajući u obzir i odredbe člana 75. stav 1. i člana 79. ovog zakona. | Usklađeno sa zahtjevima Direktive. |
|  | **INFORMACIJE KOJE NOSITELJ PROJEKTA TREBA DOSTAVITI ZA PROJEKTE NAVEDENE U PRILOGU II**  Popis informacija je dat u Prilogu II A Direktive:   1. Opis projekta, uključujući posebno: 2. opis fizičkih značajki cjelokupnog projekta i po potrebi radova uklanjanja; 3. opis lokacije projekta, posebno u pogledu osjetljivosti okoliša zemljopisnih područja na koje bi projekt mogao imati utjecaj. 4. Opis aspekata u vezi okoliša za koje je izgledno da bi projekt na njih mogao imati značajan utjecati. 5. Opis svih mogućih značajnih utjecaja, u mjeri u kojoj su informacije o takvim utjecajima dostupne, projekta na okoliš, a koji su posljedica: 6. očekivanih ostataka i emisija te proizvodnje otpada, kada je to relevantno; 7. iskorištavanja prirodnih dobara, posebno tla, zemljišta, vode i biološke raznolikosti. | Čl. 64.  (1) Postupak za prethodnu procjenu utjecaja na životnu sredinu pokreće se zahtjevom koji nosilac projekta podnosi Ministarstvu (u dalјem tekstu: zahtjev za prethodnu procjenu utjecaja).  (2) Uz zahtjev iz stava 1. prilažu se Podaci uz zahtjev za prethodnu procjenu, koji sadrže:  a) Opis odabrane varijante projekta, uklјučujući posebno:  1) opis fizičkih karakteristika cjelokupnog projekta, odnosno radova rušenja i uklanjanja objekta  2) opis lokacije projekta, posebno u pogledu osjetlјivosti životne sredine geografskog područja na koje bi projekat mogao imati utjecaj, te usklađenost sa planskim aktom.  b) Opis životne sredine za koje je vjerovatno da bi projekat na njih mogao imati značajan utjecaj.  v) Opis svih mogućih značajnih utjecaja projekta na životnu sredinu, u mjeri u kojoj su informacije o takvim utjecajima dostupne, a koji su poslјedica:  1) očekivanih ostataka i emisija te proizvodnje otpada, kada je to relevantno:  2) iskorišćavanje prirodnih dobara, posebno zemlјišta, vode i biološke raznolikosti. | Usklađeno sa zahtjevima Direktive. |
|  | **SADRŽAJ SPUO/SPUŽS**  U Prilogu IV Direktive je data detaljna lista sadržaja SPUO/SPUŽS. | Član 68.  (1) Ministar donosi propis kojim se utvrđuje sadržaj studije utjecaja na životnu sredinu.  (2) Pored sadržaja utvrđenih u propisu iz stava 1. ovog člana studija utjecaja po potrebi može da sadrži i poseban dio, u kojem se daje kratak pregled primlјenih mišlјenja zainteresovanih organa u skladu sa članom 65. ovog zakona i obrazloženje da li i na koji način su primlјena mišlјenja bila uzeta u obzir prilikom izrade studije utjecaja.  (3) Ukoliko se radi o projektu za koji, u skladu sa ovim zakonom i podzakonskim aktima donesenim na osnovu njega, nije potrebno pribavlјanje ekološke dozvole, studija utjecaja sadrži i Plan upravlјanja otpadom, koji se izrađuje u skladu sa posebnim propisom.  (4) Studija utjecaja sadrži posebni dio koji se odnosi na mogući utjecaj projekta na životnu sredinu drugog entiteta ili Brčko Distrikta ili prekogranični utjecaj u skladu sa članom 75. stav 1, odnosno članom 79. ovog zakona. | Detaljan sadržaj SPUO/SPUŽS u skladu sa Direktivom je definisan u dokumentu 'Smjernice za izradu fizičke SPUO/SPUŽS u FBiH i RS u skladu sa Direktivom' koji je izrađen u okviru aktivnosti „Prilagodba procedure procjene utjecaja na okoliš/životnu sredinu u FBIH i RS i usklađivanje sa zahtjevima EU Direktive o procjeni utjecaja na okoliš/životni sredinu“.  Prilikom narednih izmjena podzakonskog akta kojim se utvrđuje sadržaj studije u budućnosti, potrebno je uzeti u obzir sadržaj definisan u spomenutom dokumentu.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **PREDMET PROCJENE UTJECAJA**  U procjeni utjecaja utvrđuje se, opisuje i procjenjuje na odgovarajući način, u svjetlu svakog pojedinog slučaja, direktni i indirektni značajan utjecaj projekta na sljedeće faktore:   1. stanovništvo i zdravlje ljudi; 2. biološku raznolikost, s posebnom pozornošću usmjerenom na vrste i staništa zaštićene Direktivom 92/43/EEZ i Direktivom 2009/147/EZ; 3. zemlju, tlo, vodu, zrak i klimu; 4. materijalna dobra, kulturnu baštinu i krajobraz; 5. interakciju između čimbenika iz točaka (a) do (d).   2. Utjecaj projekta iz stav 1. na u njemu određene faktore obuhvaća očekivani utjecaj koji proizlazi iz podložnosti projekta riziku od velikih nesreća ili katastrofa relevantnih za projekt o kojem je riječ.” | Čl. 60.  (1) U procjeni utjecaja na životnu sredinu utvrđuje se, opisuje i procjenjuje na odgovarajući način, direktni i indirektni značajan utjecaj projekta s obzirom na svaki pojedinačni slučaj, na:  a) stanovništvo i zdravlјe lјudi,  b) biološku raznovrsnost, sa posebnom pažnjom usmjerenom na vrste i staništa zaštićena u skladu sa posebnim propisom,  v) zemlјište, vodu, vazduh i klimu,  g) materijalna dobra, kulturno nasliјeđe i pejzaž (piše predio)  d) međudjelovanje faktora navedenih u t. a) do g) ovog člana.  (2) Utjecaj projekta iz stava 1. na u njemu određene faktore obuhvata očekivani utjecaj koji proizilazi i iz podložnosti projekta riziku od velike nesreće i/ili katastrofe relevantne za predmetni projekat. | Usklađeno sa zahtjevima Direktive. |
|  | **EKSPERTIZA I KONTROLA KVALITETA**  U čl. 5(3) Direktive se propisuje da:   * nositelj projekta mora osigurati da SPUO/SPUŽS bude pripremljeno od strane kompetentnih stručnjaka * nadležno tijelo mora osigurati posjedovanje ili pristup ekspertizi potrebnoj za ocjenu SPUO/SPUŽS * po potrebi, nadležno tijelo može zatražiti od nositelja projekta dodatne informacije, koje su relevantne za donošenje obrazloženog zaključka o značajnim utjecajima projekta na okoliš/životnu sredinu. | Čl. 67.  (1) Nakon dobijanja rješenja iz člana 66. stav 1. ovog zakona, nosilac projekta je obavezan da podnese zahtjev za izradu studije utjecaja ovlaštenom pravnom licu iz stava 2. ovog člana, za djelatnosti određene lokacijskim uslovima i rješenjem o utvrđivanju obaveze sprovođenja procjene utjecaja i pribavlјanja studije utjecaja.  (2) Studiju utjecaja izrađuje ovlašteno pravno lice koje ispunjava uslove za obavlјanje djelatnosti iz oblasti zaštite životne sredine i koje za to ima odgovarajuću licencu.  (3) Ministar posebnim propisima utvrđuje uslove za obavlјanje djelatnosti iz stava 2. ovog člana, kao i uslove i način polaganja stručnog ispita za obavlјanje djelatnosti iz oblasti zaštite životne sredine.  Čl. 72.  (1) Nosilac projekta povjerava reviziju studije utjecaja ovlaštenom pravnom licu koje ispunjava uslove za obavlјanje revizije studije utjecaja i koje za to ima odgovarajuću licencu (u dalјem tekstu: revident).  (2) Propisom iz člana 67. stav 3. ovog zakona detalјnije se propisuju uslovi za obavlјanje djelatnosti iz stava 1. ovog člana. | Djelimično usklađeno sa zahtjevima Direktive.  EU Smjernice za pripremu izvještaja o PU  ŽS u sekciji 2.2.3. Kontrola kvaliteta od strane Nadležnog organa propisuju da nadležni organ treba provjeriti strukturu i logiku studije, kao i kvalitet podataka, ocjena i prezentovanih zaključaka, te da nadležni organ može imati svoje stručnjake ili vanjsku ekspertizu.  Sadašnje zakonsko rješenje u čl. 72, izbor revidenta povjerava nosiocu projekta, a ne Ministarstvu kao nadležnom organu.  Prijedlog harmonizacije sa odredbama Direktive je dat u Poglavlju 5 (Preporuke za harmonizaciju). |
|  | **ROKOVI ZA DONOŠENJE ODLUKA**  Čl. 4 Direktive zahtijeva da nadležno tijelo odluku donese što je prije moguće i unutar razdoblja koje nije duže od 90 dana računajući od dana kada je nositelj projekta podnio sve tražene informacije.  Ovaj rok se može produžiti u iznimnim slučajevima (ovisno npr. o vrsti, složenosti, lokaciji i veličini projekta), u kom slučaju nadležno tijelo pismeno obavještava nositelja projekta o razlozima zbog kojih je to produženje opravdano i o datumu kada se očekuje njegovo donošenje odluke. | Čl. 66.  (3) Prilikom donošenja rješenja o utvrđivanju obavezi sprovođenja procjene utjecaja i obimu procjene utjecaja, Ministarstvo je dužno da razmotri i uzme u obzir blagovremeno primlјena mišlјenja iz člana 65. stav 1. i 2. ovog zakona.  (4) Rješenje iz stava 3. ovog člana donosi se u roku od 60 dana od dana prijema zahtjeva.  Čl. 73.  (1) Rješenje o odobravanju studije donosi Ministarstvo u roku od 60 dana od dana prijema studije utjecaja u konačnom obliku iz člana 72. stav 6. ovog zakona. | Usklađeno sa zahtjevima Direktive. |
|  | **ODOBRENJE ZA PROJEKT I OBRAZLOŽENI ZAKLJUČAK**  Čl. 8a Direktive propisuje da odluka o davanju odobrenja za provedbu projekta[[7]](#footnote-7) sadrži i obrazloženi zaključak[[8]](#footnote-8). | Čl. 14.  **Odobravanje studije utjecaja na životnu sredinu** znači odluku nadležnog organa donesenu u formi rješenja kojom se ocjenjuje kvalitet studije utjecaja na životnu sredinu i utjecaj projekta na životnu sredinu.  Čl. 73.  (2) Rješenjem o odobravanju studije utvrđuje se posebno:  a) da je studija utjecaja izrađena u skladu sa ovim zakonom i da projekat nema značajan utjecaj na životnu sredinu  b) da je nosilac projekta obavezan da preduzme mjere za zaštitu životne sredine koje su utvrđene u studiji utjecaja i  v) da se studija utjecaja smatra sastavnim dijelom rješenja o odobravanju studije.  (3) U obrazloženju rješenja o odobravanju studije navodi se da li su i koje su primjedbe zainteresovanih organa i zainteresovane javnosti, uzete u obzir, pribavlјene na osnovu člana 70. stav 5. ovog zakona, kao i primjedbe drugog entiteta, Brčko Distrikta ili druge države, pribavlјene na osnovu člana 69. stav 2, člana 76. stav 5. i člana 79. ovog zakona. | Usklađeno sa zahtjevima Direktive. |
|  | **KONSULTACIJE S NADLEŽNIM TIJELIMA**  Čl. 6 Direktive zahtijeva da se nadležnim tijelima koja bi zbog svojih specifičnih odgovornosti s obzirom na okoliš/životnu sredinu ili zbog svoje lokalne i regionalne nadležnosti mogla biti zainteresirana za projekt omogući davanje mišljenja o informacijama koje je dostavio nositelj projekta i o zahtjevu za izdavanje odobrenja za provedbu projekta.  **SUDJELOVANJE JAVNOSTI**  Čl. 6(2), 6(3), 6(4)Direktive propisuju da su države članice dužne osigurati učinkovito sudjelovanje zainteresovane javnosti u postupku donošenja odluka o okolišu/životnoj sredini i da se informacije moraju objaviti u razumnim rokovima [*lista informacija koja se trebaju objaviti je data u Direktivi*].  Zainteresovanoj javnosti treba obezbijediti rane i učinkovite prilike za sudjelovanje u postupcima.  Rok za konsultovanje javnosti je najmanje 30 dana. | Čl. 65.  (1) U postupku razmatranja i odlučivanja o zahtjevu za prethodnu procjenu utjecaja, Ministarstvo je obavezno da dostavi kopiju zahtjeva i obezbijedi uvid u priložena dokumenta radi pribavlјanja mišlјenja slјedećim subjektima:  a) organu uprave nadležnom za poslove građenja u jedinici lokalne samouprave na čijem području bi se projekat izvodio, u slučajevima kada je Ministarstvo nadležno za izdavanje lokacijskih uslova,  b) organima uprave i organizacijama nadležnim za zaštitu elemenata životne sredine, koji izvođenjem projekta mogu biti izloženi njegovom značajnom utjecaju, i to:  1) organima nadležnim za zaštitu prirode,  2) organima nadležnim za zaštitu kulturno-istorijskog i prirodnog nasliјeđa,  3) organima nadležnim za polјoprivredu, šumarstvo, vodoprivredu,  4) organima nadležnim za zaštitu zdravlјa,  5) drugim zainteresovanim organima i  v) organu nadležnom za zaštitu životne sredine drugog entiteta i Brčko Distrikta, ako je riječ o projektu sa značajnim utjecajem na životnu sredinu drugog entiteta ili Brčko Distrikta, ili druge države, u skladu sa čl. 75. do 79. ovog zakona.  (2) Kopija zahtjeva i dokumenta iz stava 1. ovog člana mogu se dostaviti i stručnim i naučnim institucija, u slučajevima kada to zahtjeva priroda i vrsta projekta.  (3) Subjekti iz stava 1. i 2.ovog člana daju mišlјenje Ministarstvu u roku od 30 dana od dana prijema kopije zahtjeva u pisanoj formi u vezi sa zahtjevom i o priloženoj dokumentaciji, posebno o obimu procjene utjecaja i sadržaju studije u vezi sa utjecajem na elemente životne sredine za čiju zaštitu su nadležni, ukoliko smatraju da je sprovođenje procjene utjecaja potrebno.  (4) O podnesenom zahtjevu Ministarstvo obavještava javnost i zainteresovanu javnost objavlјivanjem informacije na svojoj internet stranici.  (5) Informacije iz st.4. ovog člana priprema nosilac projekta i dostavlјa ih zajedno sa zahtjevom i dokumentacijom iz stava 1. ovog člana.  (6) Informacija mora da sadrži:  a) podatak da je zahtjev podnešen Ministarstvu,  b) podatak da je projekat predmet procjene utjecaja na životnu sredinu, u skladu sa čl. 63. ovog zakona i, gdje je to relevantno, podatak da projekat može imati značajan utjecaj na životnu sredinu na drugu državu, drugi entitet ili Brčko Distrikt,  v) podatak da se za projekat moraju pribaviti mišlјenja drugih nadležnih organa iz čl. 65. st.1. u ostavlјenom roku,  g) podatak o prirodi odluke koja može biti donesena po zahtjevu,  d) podatak o vremenskom roku u kojem će informacija biti dostupna javnosti,  đ) podatak da će projekat biti dostupan javnosti u postupku odobravanja Studije utjecaja na životnu sredinu i/ili izdavanja ekološke dozvole.  Član 69.  (2) Po prijemu zahtjeva iz stava 1. ovog člana, Ministarstvo je obavezno da u roku od 15 dana dostavi kopiju zahtjeva za odobravanje studije utjecaja subjektima iz člana 65. stav 1. ovog zakona koji u roku od 30 dana daju mišlјenje u pisanoj formi o zahtjevu i studiji utjecaja, posebno o sadržaju studije utjecaja.  (3) U roku od 15 dana od dana podnošenja zahtjeva za odobravanje studije utjecaja Ministarstvu, nosilac projekta obavezan je da obavijesti javnost i zainteresovanu javnost o podnesenom zahtjevu za odobravanje studije utjecaja obavještenjem u jednom od dnevnih listova u Republici dostupnih na teritoriji lokalne zajednice u kojoj se projekat planira.  (4) Obavještenje iz stava 3. ovog člana sadrži slјedeće informacije:  a) osnovne informacije o zahtjevu,  b) rezime sadržaja i zaklјučke studije utjecaja,  v) vrijeme i mjesto na kojem se obezbjeđuje besplatan uvid javnosti u zahtjev i studiju utjecaja,  g) predviđeno vrijeme i mjesto održavanja javne rasprave  d) rok za podnošenje pisanih mišlјenja o zahtjevu i studiji utjecaja,  đ) adresa na koju se mogu dostaviti mišlјenja iz tačke d) ovog člana i  e) činjenice da je riječ o projektu sa mogućim utjecajem na životnu sredinu drugog entiteta ili Brčko Distrikta.  (5) Ministarstvo objavlјuje na svojoj internet stranici obavještenje o javnoj raspravi i studiju utjecaja iz stava 1. ovog člana, nakon objavlјivanja obavještenja u jednom od dnevnih listova dok ne istekne rok za davanje primjedaba i mišlјenja iz člana 70. stav 5. ovog zakona.  (6) Nosilac projekta dužan je da obezbijedi zainteresovanoj javnosti besplatan uvid u zahtjev za odobravanje studije utjecaja i studiju utjecaja u jedinici lokalne samouprave u kojoj se nalazi lokacija datog projekta od dana objavlјivanja obavještenja iz stava 3. ovog člana do isteka roka za davanje primjedbi i mišlјenja iz člana 70. stav 5. ovog zakona.  (7) Nosilac projekta obavezan je da organizuje javnu raspravu u jedinici lokalne samouprave u kojoj se nalazi lokacija datog projekta, najkasnije u roku od 60 dana od dana podnošenja zahtjeva za odobravanje studije utjecaja Ministarstvu.  (8) Poziv na javnu raspravu mora biti objavlјen najmanje 15 dana prije održavanja javne rasprave.  Čl. 70.  (1) Nosilac projekta organizuje javnu raspravu o studiji utjecaja u jedinici lokalne samouprave u kojoj se nalazi lokacija datog projekta.  (2) U javnoj raspravi obavezno učestvuje predstavnik Ministarstva koji i vodi javnu raspravu.  (3) Stručnjaci i predstavnici zainteresovanih jedinica lokalne samouprave prisustvuju javnoj raspravi i daju mišlјenje, a sva ostala lica koja prisustvuju javnoj raspravi daju primjedbe na način koji odredi predstavnik nadležnog organa.  (4) Nosilac projekta priprema i dostavlјa Ministarstvu zapisnik sa javne rasprave u roku od osam dana nakon njenog održavanja.  (5) Zainteresovana javnost može u roku od 30 dana od dana održavanja javne rasprave podnijeti nosiocu projekta primjedbe i mišlјenje u vezi sa zahtjevom i studijom utjecaja, u pisanoj formi.  Čl. 73.  (14) Ministarstvo u roku od 15 dana od dana uručenja rješenja o odobravanju studije nosiocu projekta, dostavlјa rješenje subjektima iz člana 65. stav 1. ovog zakona i postavlјa ga, zajedno sa studijom utjecaja u konačnom obliku, na internet stranicu Ministarstva ili Vlade u periodu od 30 dana. | Usklađeno sa zahtjevima Direktive. |

# Preporuke za harmonizaciju postojećeg zakonodavstva sa zahtjevima EU Direktive o PUO/PUŽS

U tabeli u nastavku su date specifične preporuke za izmjene i dopune legislative u FBiH i RS kako bi se postigla potpuna usklađenost sa zahtjevima Direktive, a na osnovu analize razlika koja je predstavljena u Poglavlju 3 (za FBiH) i Poglavlju 4 (za RS).

|  |  | Predložene izmjene FBiH legislative (*Prijedloga Zakona o zaštiti okoliša)* | Predložene izmjene RS legislative (*Zakona o zaštiti životne sredine u RS*) |
| --- | --- | --- | --- |
|  | **DEFINICIJE** | U čl. 4 je potrebno dodati definicije „nadležnog tijela“, „projekta“, „odobrenja za provedbu projekta“ i „nosioca projekta“ iz čl. 1 Direktive. | Nisu potrebne izmjene. |
|  | **PROJEKTI KOJI PODLIJEŽU PROCJENI I KRITERIJI** | Prilikom donošenja podzakonskog akta nakon usvajanja Zakona o zaštiti okoliša u budućnosti, potrebno je:   * uzeti u obzir kriterije za četiri OIE tehnologije definisane u dokumentu 'Popis kriterija' koji je izrađen u okviru GIZ aktivnosti * unijeti odredbe Priloga III Direktive (Kriteriji na osnovu kojih se odlučuje da li projekti navedeni u Prilogu II trebaju biti predmet procjene utjecaja). | Prilikom daljih izmjena podzakonskog akta nakon usvajanja izmjena Zakona o zaštiti životne sredine, potrebno je:   * uzeti u obzir kriterije za četiri OIE tehnologije definisane u dokumentu 'Popis kriterija' koji je izrađen u okviru GIZ aktivnosti * unijeti odredbe Priloga III Direktive (Kriteriji na osnovu kojih se odlučuje da li projekti navedeni u Prilogu II trebaju biti predmet procjene utjecaja). |
|  | **ZAHTJEVI U VEZI SA TRIJAŽOM I ODREĐIVANJEM OBIMA PROCJENE** | U čl. 67 je potrebno predvidjeti podnošenje zahtjeva za prethodnu procjenu kao i o sadržaju i obimu SPUO/SPUŽS za sve projekte, bez obzira da li spadaju pod kategoriju projekata (i) za koje je obavezna procjena ili (ii) za koje se provodi prethodna procjena. | Poželjno je u čl. 61. jasnije precizirati (iako je to već praksa) da se SPUO/SPUŽS sprovodi u dvije faze za sve projekte, bez obzira da li projekti spadaju pod kategoriju projekata (i) za koje je obavezna procjena ili (ii) za koje se provodi prethodna procjena. Ako projekat spada u kategoriju za koju je obavezna procjena , onda se u prvoj fazi samo utvrđuje obim i sadržaj studije. |
|  | **INFORMACIJE KOJE NOSITELJ PROJEKTA TREBA DOSTAVITI ZA PROJEKTE NAVEDENE U PRILOGU II DIREKTIVE** | U čl. 69 (2), među informacijama koje se dostavljaju u zahtjevu za prethodnu procjenu utjecaja potrebno je dodati alineju „prijedlog mjera za ublažavanja identificiranih mogućih utjecaja“. | Nisu potrebne izmjene. |
|  | **SADRŽAJ SPUO/SPUŽS** | Prilikom donošenja podzakonskog akta kojim se utvrđuje sadržaj studije o procjeni utjecaja, a nakon usvajanja Zakona o zaštiti okoliša u budućnosti, potrebno je uzeti u obzir sadržaj definisan u dokumentu 'Smjernice za izradu fizičke SPUO/SPUŽS u FBiH i RS u skladu sa Direktivom' koji je izrađen u okviru GIZ aktivnosti. | Prilikom daljeg usklađivanja podzakonskog akta kojim se utvrđuje sadržaj studije o procjeni utjecaja, a nakon usvajanja izmjena i dopuna Zakona o zaštiti životne sredine, potrebno je uzeti u obzir sadržaj definisan u dokumentu 'Smjernice za izradu fizičke SPUO/SPUŽS u FBiH i RS u skladu sa Direktivom' koji je izrađen u okviru GIZ aktivnosti. |
|  | **OKOLIŠNI/EKOLOŠKI FAKTORI NA KOJE PROJEKT UTJEČE** | Tekst čl. 64 (1) kojim su definisani okolišni faktori obuhvaćeni procjenom utjecaja je potrebno uskladiti u cijelosti sa tekstom čl. 3 Direktive. | Nisu potrebne izmjene. |
|  | **EKSPERTIZA I KONTROLA KVALITETA** | Potrebno je unijeti odredbu o suspendovanju ili oduzimanju licence nosiocima izrade koji prethodno dobiju upozorenje od Ministarstva o nekvalitetno izrađenoj studiji. | Predlaže se izmjena u čl. 72. na način da Ministarstvo povjerava reviziju studije utjecaja ovlaštenom pravnom licu koje ispunjava uslove za obavlјanje revizije studije utjeaja i koje za to ima odgovarajuću licencu. |
|  | **ROKOVI ZA DONOŠENJE ODLUKA** | Nisu potrebne izmjene. | Nisu potrebne izmjene. |
|  | **ODOBRENJE ZA PROJEKT I OBRAZLOŽENI ZAKLJUČAK** | Potrebno je razmotriti promjenu terminologije da se umjesto Rješenja o odobravanju ili odbijanju Studije donosi Rješenje o prihvatljivosti ili neprihvatljivosti projekta za okoliš. | Potrebno je razmotriti promjenu terminologije da se umjesto Rješenja o odobravanju ili odbijanju Studije donosi Rješenje o prihvatljivosti ili neprihvatljivosti projekta za životnu sredinu. |
|  | **KONSULTACIJE S NADLEŽNIM TIJELIMA I SUDJELOVANJE JAVNOSTI** | U čl. 70 (1), potrebno je u tački b u kojoj se pobrajaju organi uprave uprave i organizacije nadležne za zaštitu komponenti okoliša, koji izvođenjem projekta mogu biti izloženi njegovom znatnom utjecaju, dodati i ' nadležni za poljoprivredu, šumarstvo i vodoprivredu'.  U čl. 70 (2), potrebno je navesti obavezu Federalnog ministarstva da na svojoj Internet stranici objavi relevantne informacije i obavještava javnost o podnesenom zahtjevu za prethodnu procjenu, mjestu na kojem se može izvršiti uvid u dokumentaciju, informacijama o okolišu koje su relevantne za predložene aktivnosti i o roku za podnošenje primjedbi, prijedloga, mišljenja i pitanja.  U čl. 71(1), potrebno je predvidjeti obavezu Federalnog ministarstva da doneseno rješenje po zahtjevu za prethodnu procjenu utjecaja dostavi involviranim subjektima. | Nisu potrebne izmjene. |

1. Službene novine FBiH, br. 33/03 i 38/09 [↑](#footnote-ref-1)
2. Službeni glasnik RS, br. 71/12 i 79/15 [↑](#footnote-ref-2)
3. Prijedlog Zakona, april 2018. [↑](#footnote-ref-3)
4. To je odluka nadležnog tijela ili više njih koja nositelju projekta daje pravo da nastavi s projektom. [↑](#footnote-ref-4)
5. To je obrazloženi zaključak od strane nadležnog tijela o značajnom utjecaju projekta za okoliš uzimajući u obzir rezultate pregleda studije utjecaja i, prema potrebi, njegovog vlastitog dodatnog pregleda. [↑](#footnote-ref-5)
6. Prema tekstu izmjena i dopuna zakona od 3. juna 2019. godine [↑](#footnote-ref-6)
7. To je odluka nadležnog tijela ili više njih koja nositelju projekta daje pravo da nastavi s projektom. [↑](#footnote-ref-7)
8. To je obrazloženi zaključak od strane nadležnog tijela o značajnom utjecaju projekta za okoliš uzimajući u obzir rezultate pregleda studije utjecaja i, prema potrebi, njegovog vlastitog dodatnog pregleda. [↑](#footnote-ref-8)